OpenLLM-France/wikimedia huggingface dataset:
# Habitatge al carrer Manlleu, 61 (Vic)

L'Habitatge al carrer Manlleu, 61 era una obra eclèctica de Vic (Osona) inclosa a l'Inventari del Patrimoni Arquitectònic de Catalunya.

## Descripció

Edifici civil. Casa entre mitgera. Constava de PB i tres pisos, coberta a dues vessants amb teula aràbiga. A la planta s'hi obrien dos portals formant arcs escarsers de dovelles, un de més ampli que l'altre, l'estret era allindat i tenia una bonica reixa de ferro datada (1878). Els tres pisos d'estructura simètrica presentaven una gradació d'obertures que disminuïen amb l'alçada. Presentaven un balcó amb barana de ferro forjat i llinda rectangular (1er de pedra, les altres d'estuc) i una finestra. Hi havia un petit ràfec a la part superior que forma una mena de cornisa.
En una de les finestres degut al mal estat de l'estucat s'hi entreveia l'arc de descàrrega de totxo. L'estat de conservació era força dolent.
Aquest edifici va ser enderrocat, i actualment hi ha un edifici nou.

## Història

Edifici que segurament ja existia al S.XVIII, el posterior corresponia a la reforma de 1878 en la qual se li afegiren dos pisos. Situat a l'antic camí itinerant que comunicava la ciutat amb el sector nord, va començar a créixer al S.XII, al XIII anà creixent com a raval. Al llarg dels segles s'hi van construir diversos edificis religiosos: l'edifici gòtic de Santa Clara nova i també els Carmelitans. Al S.XVII passà a formar part de l'eixampla barroca que al S.XVIII es va estendre pel barri de Santa Eulàlia i al S.XIX amb la construcció d'edificis a l'horta d'en Xandri fins al C/ DE Gurb.

## Referències

* 1 2 3 4
# Habitatge al carrer Mulleres, 34 (Olot)

L'habitatge al carrer Mulleres, 34 d'Olot (Garrotxa) és una obra inclosa a l'Inventari del Patrimoni Arquitectònic de Catalunya.

## Descripció

És una casa de planta rectangular amb tres crugies. Disposa de planta baixa amb una gran porta d'accés situada al costat dret de l'edifici i tres pisos superiors amb balcons. Cal destacar els bonics esgrafiats que decoren la seva façana principal; la planta baixa està estucada i els tres pisos superiors estan ornats amb esgrafiats amb motius florals, amb forma d'estel, dins uns rectangles que s'ubiquen entre balcó i balcó (en total n'hi ha sis poms de flors). És típic de moltes d'aquestes cases les arcades de mig punt, amb capitells, que separen el vestíbul de l'escala: aquesta casa en té dos.

## Història

La urbanització del carrer Mulleres va tenir lloc a la segona meitat del segle xix. Són cases amb alguns elements clàssics, però que donen pas a una arquitectura molt més historicista i eclèctica. Obres interessants d'aquest moment són la plaça de Braus, la urbanització de l'Horta del Carme, el Teatre o certes esglésies i capelles, encara que les obres més importants i de més envergadura són la plaça Clarà i el passeig de Barcelona. A algunes de les cases del carrer Mulleres intervingueren mestres d'obres importants com ara J. Salvat, J. Cordomí o E. Pujol.

## Referències

* 1 2
# Habitatge al carrer Nou, 13 (Amer)

L'Habitatge al carrer Nou, 13 és una obra d'Amer (Selva) inclosa a l'Inventari del Patrimoni Arquitectònic de Catalunya.

## Descripció

Edifici entre mitgeres de tres plantes i coberta de doble vessant a façana situada al costat esquerre del carrer Nou. Consta de dues crugies i la façana està arrebossada i pintada, a excepció dels marcs de les obertures de primer pis, de pedra sorrenca.
La planta baixa consta d'un portal de garatge de porta metàl·lica i una porta d'accés als pisos superiors.
El primer pis conté un balcó i una finestra emmarcats de pedra en grans blocs i amb llindes monolítiques. La base del balcó també és monolítica, amb motllures, i la barana, de decoració senzilla de barrots prismàtics i alguns en espiral.
El segon pis consta de dues finestres d'obra de rajola i ciment i ampit de placat de pedra. El ràfec és de dues fileres, una de rajola plana i una de teula.

## Història

Casa originaria del segle xviii amb reformes durant els segles XIX i XX.

## Referències

* 1 2 3 4 5
# Habitatge al carrer Nou, 15 (Amer)

L'Habitatge al carrer Nou, 15 és una obra d'Amer (Selva) inclosa a l'Inventari del Patrimoni Arquitectònic de Catalunya.

## Descripció

Edifici entre mitgeres de quatre plantes i terrassa situat al costat esquerre del carrer Nou. Està arrebossat i pintat, excepte els marcs de les obertures del primer pis, que són de pedra sorrenca.
La planta baixa consta d'un portal de garatge de porta metàl·lica. El primer pis conté un balcó corregut amb dues obertures emmarcades de pedra sorrenca en grans blocs i una barana de ferro. Al segon pis hi ha una finestra quadrada i al tercer pis hi ha un antic badiu amb dues finestres d'obra de rajola i arrebossat en forma d'arc de mig punt i amb les impostes de rajola ben visibles. A sobre hi ha la terrassa amb dos trams de barana de ferro i dos pilars culminats amb una peça de rajola que tanquen la façana.

## Història

Casa originaria del segle xviii amb reformes durant els segles XIX i XX.
Aquest edifici ha estat modificat i reformat entre 1990 i 2000. S'ha modificat el balcó, la barana i la planta baixa. Possiblement l'antiga porta principal del primer pis passés a formar part de la nova porta d'accés al balcó del primer pis.

## Referències

* 1 2 3 4
# Habitatge al carrer Progrés, 19 (l'Hospitalet de Llobregat)

L'habitatge al carrer Progrés número 19 de l'Hospitalet de Llobregat (Barcelonès) és un edifici protegit com a bé cultural d'interès local.
L'edifici fou projectat per l'arquitecte Josep Puig i Gairal l'any 1930, inicialment per a ubicar-hi un centre escolar, actualment l'ús de l'edifici és d'habitatges i comerç a la planta baixa.

## Descripció

És un edifici entre mitgeres, amb planta baixa i pis destinat a escola. L'accés a la planta pis és lateral per una escala centralitzada. La planta baixa és destinada a magatzem. La coberta és de teula a dues vessants. Destaca la cantonada en forma de xamfrà, que presenta un cos elevat de coronament llis i limitat per cornises ben marcades.
Actualment l'edifici presenta un pis més, en el qual hi ha balcons amb reixes que repeteixen un motiu geomètric de fulles de cactus. Les finestres presenten esgrafiats amb decoració vegetal.
L'edifici, com altres obres de Puig Gairal d'inicis de la dècada del 1930, segueix un marcat llenguatge racionalista tot i que la façana participa de models estilístics de l'Art déco, en aquesta s'empren diferents colors a la façana per a elements compositius distints, Aquests junt amb les decoracions florals que omplen els buits de les obertures simulades i els panys entre algunes d'elles, singularitzen l'edifici que esdevé en representatiu de l'evolució artística de Puig i Gairal.

## Referències

* 1 2 Quadern 10. Catàleg fitxes 71 a 80. Pla especial de protecció del patrimoni arquitectònic de l'Hospitalet del Llobregat, fitxa 71.
* «Habitatge al carrer Progrés, 19». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 18 abril 2012].
# Habitatge al carrer Sant Josep, 16 (Calella)

L'Habitatge al carrer Sant Josep, 16 és una obra de Calella (Maresme) protegida com a Bé Cultural d'Interès Local.

## Descripció

Casa en cantonada d'estil modernista amb planta baixa, pis i golfes. La coberta és dues aigües. Té un pati. Aquesta casa, a diferència de les cases en cantonada amb entrada pel costat menor, situa l'entrada centrada en la façana de menor llargada, centrant també l'escala a l'interior. Les façanes d'estil modernista, barregen elements de factura nord-europea com són els angles dentats de les finestres amb decoracions arrebossades als costats, la imitació de carreus en cantonada, així com la magnífica coberta en mansarda. A destacar en el portal d'entrada l'eixamplament cap endins del contorn amb els angles dentats, així com la columna salomònica d'obra vista del balconet angular.

## Història

El procés d'industrialització de Calella a partir dels darrers anys del segle xix i l'eufòria econòmica de les primeres dècades del XX van ser els condicionants de la gran vitalitat constructiva que canvià la fesomia urbana de Calella en el decurs d'aquells anys.
Aquesta casa era de Juan Pedemonte que tenia una fàbrica de gèneres de punt al carrer Ànimes entre Bruguera i Sant Antoni (Pedemonte Hermanos, després Textil Calellense). El seu pare Bonaventura Pedemonte, juntament amb el seu germà Juan varen iniciar el negoci familiar de la industria tèxtil.

## Referències

* 1 2 3
# Habitatge al carrer Sant Pere, 40-42 (Vic)

L'Habitatge al carrer Sant Pere, 40-42, de Vic (Osona), era una obra eclèctica inclosa a l'Inventari del Patrimoni Arquitectònic de Catalunya.

## Descripció

És un edifici civil, una casa entre mitgeres que constava de planta baixa i tres pisos. A la planta baixa s'hi obrien dos portals grans i un de petit, a jutjar per l'arquitectura, aquests portals eren emmarcats per uns grans arcs rebaixats que englobaven el de la porta i el primer pis, un d'ells va ser mutilat i s'hi va encabir el portal d'una botiga i l'entresòl com habitatge, en els quals s'hi obrien balcons i al mig una finestra. Al segon i tercer pis s'obrien balcons i finestres, i hi havia una gradació en la mida de les obertures i balcons amb l'alçada.
Era cobert amb teula àrab a dues vessants, i el ràfec presentava decoracions. L'estat de conservació era força bo malgrat les reformes.
Aquests edificis, van estat enderrocats, actualment hi ha edificacions noves.

## Història

Edifici interessant per la composició de la façana, propi d'un carrer de parcel·lació gòtica i construïda amb una certa pretensió al segle xix.
Situat a l'antic raval de Sant Pere, que començà a formar-se al segle xiii davant el portal de Malloles, prop de l'antiga torre d'Amposta a tocar dels desapareguts camps de Letrans. El seu creixement va venir determinat per l'establiment d'un ordre de mercedaris al segle xiii per ordre del rei Jaume I i pel trasllat de l'antic camí de Barcelona al carrer Sant Pere.
Al segle xiv s'hi instal·laren els primers edificis destinats a l'hospital que culminarien amb l'actual del segle xvi. Al segle xviii s'hi construí l'edifici dels Trinitaris, fou escenari de la guerra dels Segadors i al segle xix en sorgiren persecutors de l'absolutisme. Actualment el c/ Sant Pere sembla estar d'esquena al creixement i modernització de la ciutat i molts dels seus edificis haurien de ser restaurats.

## Referències

* 1 2 3 4 5 6
# Habitatge al carrer Sant Pere, 47 (Vic)

L'habitatge al carrer Sant Pere, 47, de Vic (Osona), és una obra barroca inclosa a l'Inventari del Patrimoni Arquitectònic de Catalunya.

## Descripció

Casa mitgera de planta baixa i tres pisos, coberta amb teula àrab i a dues vessants. La planta baixa és recoberta per carreus de pedra i a la resta de l'edifici que és arrebossat només són de pedra les llindes i els brancals. A la planta s'hi obren dos portals d'arc rebaixat i un de més petit de forma rectangular, l'interior de la planta està format per unes àmplies sales recobertes per volta quatripartita. Els pisos del primer i segon pis s'hi obren dos grans balcons per planta amb l'intradós de l'arc rebaixat, seguint la gradació de les obertures. Al tercer pis s'hi obren uns balcons i finestres. El ràfec és decorat per una cornisa. L'estat de conservació és força bo.

## Història

Segurament que l'edifici primitiu és anterior al segle xviii, però l'edifici actual correspon a una reforma del segle xix. Situat a l'antic raval del carrer Sant Pere, el creixement del qual fou degut a la creació d'obres públiques i assistencials. En aquest sentit, el rei Jaume I, al 1245, hi estableix una orde de mercedaris i el mateix monarca mana desplaçar l'antic camí de Barcelona del carrer de Sant Francesc al carrer de Sant Pere, això portà a la construcció del pont Pedrís damunt el riu Mèder. Al segle xiv s'hi instal·laren els primers edificis de l'hospital que al segle xvi culminarien amb l'edifici actual. Al segle xviii s'hi construí l'actual església dels Trinitaris. El carrer Sant Pere sembla viure d'esquena a la modernització i restauració dels altres nuclis urbans.

## Referències

* 1 2
# Habitatge al carrer Sant Rafael, 8 (Olot)

L'Habitatge al carrer Sant Rafael, 8 és una obra d'Olot (Garrotxa) inclosa a l'Inventari del Patrimoni Arquitectònic de Catalunya.

## Descripció

És una casa entre mitgeres, de planta baixa amb quatre arcs passats emmarcats de pedra. Originàriament eren dues cases separades, però en fer reformes a la planta baixa es van unificar. L'antiga casa del costat dret té balcons, sostinguts per mènsules decorades amb fullatges; les baranes són de ferro fos i les obertures estan emmarcades per estuc imitant pedra. La casa del costat esquerre té tres pisos, amb dos balcons cadascun d'arc arrodonit. Conserva la cornisa de fusta pintada amb motius de fullatges que es repeteixen sota els balcons, damunt de rajol.

## Història

Durant el segle xvi la ciutat d'Olot viu uns moments de gran prosperitat, especialment durant la segona meitat del segle. Això atrau molts immigrants de remença, el que genera un notable creixement urbà. S'edifiquen el Carrer Major, el de Sant Rafael, els contorns del Firal i la Plaça Major. Durant la segona meitat del segle xix es tornen a fer grans construccions al carrer de Sant Rafael; s'enderroca el portal situat al final del carrer, es basteixen cases importants com Can Batlló i moltes d'altres són profundament renovades.

## Referències

* 1 2
# Habitatge al carrer Santa Eulàlia, 106 (l'Hospitalet de Llobregat)

L'Habitatge al carrer Santa Eulàlia, 106 és una obra noucentista de l'Hospitalet de Llobregat (Barcelonès) inclosa a l'Inventari del Patrimoni Arquitectònic de Catalunya.

## Descripció

Edifici entre mitgeres de planta baixa, dos pisos i terrat. A la planta baixa s'obren una porteria i aparadors de botiga. El primer i segon pis són similars: quatre portes allindades donen pas a un balcó corregut amb la barana de ferro; les llindes estan decorades amb un medalló i unes garlandes. El parament imita carreus de textura rugosa. La barana del terrat és de pedra calada fent una sanefa i al centre hi ja un frontó trilobulat, amb una palmeta a la part superior i una cartela al centre.
# Habitatge al carrer Santa Teresa, 1 (Begur)

L'Habitatge al carrer Santa Teresa, 1 és una obra eclèctica de Begur (Baix Empordà) inclosa a l'Inventari del Patrimoni Arquitectònic de Catalunya.

## Descripció

Edifici entre mitgeres, de planta baixa i dos pisos. Presenta una composició simètrica de façana, amb tres obertures d'arc carpanell per pis. A la planta baixa hi ha, centrada, la porta d'accés, amb les inicials JG i la data del 1885, i a ambdós costats finestres; al primer pis hi ha un balcó corregut de tres obertures sostingut per mènsules vegetals i figuratives (les dues del centre són caps femenins); al segon pis hi ha tres balcons, el central de poca volada. El coronament és amb cornisa i barana de terracota.
A la part posterior hi ha una gran galeria en forma d'ela, sostinguda per pilars poligonals i amb arcs escarsers, que conserva restes de pintures.

## Referències

* 1 2
# Habitatge al carrer Seix i Faya, 16 (Tremp)

L'Habitatge al carrer Seix i Faya, 16 és un edifici de Tremp (Pallars Jussà) protegit com a Bé Cultural d'Interès Local.

## Descripció

Es tracta d'un edifici entre mitgeres, situat al carrer Seix i Faya. L'edifici consta d'una construcció de tres nivells, planta baixa i dos pisos. La façana es distingeix per una sobrietat molt marcada, sols trencada pels motius decoratius de les finestres del primer i segon pis. Totes es troben emmarcades en els seus muntants i llindes, i les del primer pis presenten una decoració en relleu en forma de cadenes en la part superior dels muntants i resseguint tota la llinda. El balcó del primer pis és corregut, mentre els del segon pis són individuals, tot i que segueixen la mateixa línia decorativa.
# Habitatge al carrer Soldevila, 23 (Tremp)

L'Habitatge al carrer Soldevila, 23 és un edifici de Tremp (Pallars Jussà) protegit com a Bé Cultural d'Interès Local.

## Descripció

Es tracta d'un edifici construït entre mitgeres, que presenta un alçat de tres nivells, planta baixa i dos pisos.
Destaca la simetria de la façana principal, seguint un llenguatge formal eclecticista i auster. La façana es troba emmarcada per faixes verticals estriades a mode de pilastres, finestres balconeres amb guardapols a mode de cornises motllurades. Finalitza la façana amb una cornisa motllurada a mode de fris.
En la façana posterior, que compta amb un nivell més, destaca l'alçament de la terrassa i la galeria de triple arcada, amb arcs rebaixats de diferent amplada.

## Història

La normativa municipal urbanística de finals del segle xix, remet a les construccions relatives a l'antic vall de la murada, permetent terraplenar el fossar i aixecar edificis tan sols de planta baixa, per evitar tapar les cases que donaven a l'antiga murada. Aquest és l'origen que s'atribueix a les terrasses que envolten avui dia l'actual Plaça Princesa Sofia.

## Referències

* 1 2 3 4
# Habitatge al carrer Tarragona, 23 (Tremp)

L'Habitatge al carrer Tarragona, 23 és un edifici de Tremp (Pallars Jussà) protegit com a Bé Cultural d'Interès Local.

## Descripció

Es tracta d'un edifici entre mitgeres situat al carrer Tarragona. L'edifici consta de planta baixa, primer pis i terrat. Es caracteritza per la sobrietat de la seva arquitectura utilitzant alguns elements decoratius molt puntuals. Destaca el balcó corregut, que ocupa tota la façana, amb una reixa metàl·lica que compta amb decoració curvilínia seriada, així com els trencaaigües motllurats situats sobre les finestres del primer pis. La barana de fàbrica que tanca el terrat és un altre dels elements característics, que s'inspira en els merlets per fer-ne una variació ampliada i arrodonida.
# Habitatge al carrer Torelló, 2 (Manlleu)

L'Habitatge al carrer Torelló, 2 és una obra de Manlleu (Osona) inclosa a l'Inventari del Patrimoni Arquitectònic de Catalunya.

## Descripció

Aquesta casa correspondria a una de les primeres edificacions de caràcter urbà davant una de les portes del clos murat del poble (Portal de Torelló), un dels antics accessos i dels primers ravals de la ciutat.
Malgrat les successives remodelacions que ha sofert la casa, s'ha conservat una finestra original. Aquesta finestra té una repisa recta de pedra, amb brancals de carreus irregulars de pedra ben tallats i llinda decorada amb carreus rectes i lobulats en combinació; al centre de la llinda hi ha un alt relleu esculpit representant un cap de lleó.

## Referències

* 1 2
# Habitatge al carrer Valls, 2 (Sant Hilari Sacalm)

L'Habitatge al carrer Valls, 2 és una obra de Sant Hilari Sacalm (Selva) inclosa a l'Inventari del Patrimoni Arquitectònic de Catalunya.

## Descripció

Habitatge entre mitgeres, situat al nucli urbà, al carrer Valls, número 2, just al costat del "Despatx de l'aigua".
La casa consta de planta baixa i dos pisos, amb un ràfec amb entramat de fusta i la teulada amb teula àrab.
A la planta baixa hi ha la porta d'entrada i tres finestres protegides per una reixa, en arc pla i brancal i llinda de pedra.
Al primer pis hi ha tres finestres en arc pla amb llinda i brancals de pedra, i amb un petit balcó amb una barana de ferro forjat. A la llinda d'una d'aquestes finestres hi ha una data: 1832.
Al segon pis hi ha un conjunt de finestres quadrangulars amb llinda, brancals i ampit de pedra.
Tota la façana està arrebossada i pintada d'un color ocre.

## Referències

* 1 2 3 4 5 6
# Habitatge al carrer Vilanova i carrer Paluzie (Olot)

L'habitatge al carrer Vilanova i carrer Paluzie és una obra d'Olot (Garrotxa) inclosa a l'Inventari del Patrimoni Arquitectònic de Catalunya.

## Descripció

És una casa de planta rectangular i teulat a quatre aigües. Disposa de planta baixa i dos pisos superiors. La façana està ubicada al c/ Vilanova. Part dels baixos han estat modificats. Damunt la porta principal hi ha una bonica reixa, ornada amb flors, les inicials F. P i la data de 1911. La façana és estucada de color verd i les obertures i guardapols que separen els pisos en blanc. Les dues façanes més notables són la del sud i la de l'est. A la primera hi ha una galeria amb un registre de tres arcades de mig punt i un petit cos sobre elevat que fa de golfes. La façana est té una àmplia tribuna i dos registres superposats d'arcades dobles amb columnes de pedra artificial rosa, amb capitells i bases decorades amb fullatges.

## Història

Situada al passeig de Barcelona, a l'eixample Malagrida, planejat per l'arquitecte J. Roca i Pinet. Amb una disposició radiocèntrica de carrers amb dos focus, la plaça d'Espanya i la d'Amèrica, unides pel pont de Colom. Així es planejà també el carrer Vilanova, amb cases unifamiliars de poca alçada i amb jardí, que tot i no tenir les pretensions de les situades en ple eixample, tindran elements arquitectònics i decoratius molt notables.

## Referències

* 1 2
# Habitatge al carrer de Llovera, 13 (Reus)

L'Habitatge al carrer de Llovera, 13, és un edifici del municipi de Reus (Baix Camp) inclòs en l'Inventari del Patrimoni Arquitectònic de Catalunya com a Bé Cultural d'Interès Local.

## Descripció

És un habitatge situat al carrer de Llovera, que té planta baixa, entresòl i tres pisos. Presenta tres entrades a la planta baixa, dues de comercials de majors dimensions, allindanades amb muntants que imiten pilastres estriades i al centre la porta que dona accés als pisos superiors, també allindanada i força senzilla. L'entresòl presenta dues obertures amb barana de ferro forjat, emmarcades amb relleus florals. La resta de pisos consten de tres obertures emmarcades per lloses de pedra amb relleus florals a les llindes. Als dos primers pisos hi ha una balconada correguda amb tres sortides simètriques a les obertures de la planta baixa, i al tercer són tres balcons individuals que segueixen els mateixos eixos. Les baranes són de ferro forjat amb motius vegetals i pintades de blanc. L'edifici es remata amb un petit voladís suportat per mènsules.

## Referències

* ↑ «Habitatge del carrer Llovera 13». PatMapa. Generalitat de Catalunya. [Consulta: 26-VII-2015].
# Het Schip

El Het Schip ("El Vaixell") és un edifici d'apartaments situat al districte de Spaarndammerbuurt a la ciutat d'Amsterdam, entre els carrers Zaanstraat, Oostzaanstraat i Hembrugstraat. Fou construït en l'estil de l'anomenada Escola d'Amsterdam, un tipus d'arquitectura expressionista, encarregat per la immobiliaria "Eigen Haard" (Llar Pròpia). És, per si mateix, l'exemple més significatiu d'aquest corrent.
L'edifici va ser dissenyat per Michel de Klerk, i recorda les línies d'un vaixell o transatlàntic amb una aparença gens convencional, amb forma de proa. El seu disseny és de l'any 1919, i conté 102 habitatges per a obrers, un petit saló de trobada i una oficina de correus, la qual el 2001 es convertí en el Museu de l'Escola d'Amsterdam.

## Vegeu també

* Llista de museus dels Països Baixos

## Enllaços externs

* Museu dedicat a l'Escola d'Amsterdam, situat al mateix Het Schip
* Roger Shepherd.com: Het Schip Arxivat 2006-08-19 a Wayback Machine.
* Vídeo sobre l'edifici i el museu